নাইরোবির ইতিহাস

নাইরোবির ইতিহাসের প্রথম দিককার বিবরণ পাওয়া যায় ১৮৯৯ সালে, যখন আফ্রিকার এক লবণাক্ত জলাভূমি অঞ্চলে একটি রেলওয়ে ডিপো নির্মাণ করা হয়। ওই এলাকায় তখন মাসাই গোষ্ঠীর যাযাবর পালক, বসতি গড়ে তোলা আকাম্বা গোষ্ঠী এবং কৃষিনির্ভর কিকুয়ু জনগোষ্ঠী বসবাস করত, যাদের সবাইকে ঔপনিবেশিক শাসকরা সেখান থেকে উচ্ছেদ করে। রেলওয়ে কমপ্লেক্স এবং এর চারপাশে গড়ে ওঠা স্থাপনাগুলি দ্রুত বিস্তৃত ও নগরায়িত হতে থাকে এবং একসময় এটি কেনিয়ার বৃহত্তম শহর ও রাজধানীতে পরিণত হয়। 'নাইরোবি' নামটির উৎপত্তি মাসাই শব্দগুচ্ছ  থেকে, যার অর্থ ‘শীতল জলের স্থান’। তবে, নাইরোবি সাধারণত “সূর্যালোকে সবুজ নগরী” নামে পরিচিত।

স্বাধীনতা-পূর্ব

১৮৯৪ সালে রেলপথ নির্মাণের কাজ শুরু হয়। ১৮৯৯ সালে ব্রিটিশরা মাসাই এলাকায় উগান্ডা রেলওয়ের জন্য একটি রেল ক্যাম্প ও সরবরাহ কেন্দ্র তৈরি করে। এই জায়গাটি দ্রুত রেলওয়ের সদর দফতরে পরিণত হয় এবং আশেপাশে গড়ে ওঠে একটি শহর, যার নাম রাখা হয় এক জলাধারের নামে—মাসাই ভাষায় , অর্থাৎ ‘শীতল জলের স্থান’। এই স্থানের নির্বাচন করা হয়েছিল কারণ এটি মোমবাসা ও কাম্পালার মাঝামাঝি এবং কাছেই নদীর জাল থাকায় পানি সরবরাহ সহজ ছিল। এ ছাড়াও ১৬৬১ মিটার উচ্চতার কারণে আবহাওয়াও ছিল মনোরম এবং ম্যালেরিয়া বহনকারী মশারা এখানে বাঁচতে পারত না।

১৯০০-এর দশকের শুরুতে বিউবোনিক প্লেগ-এর প্রাদুর্ভাব এবং শহরটি পুড়ে যাওয়ায় পুরো শহর নতুন করে গড়ে তোলা হয়। ১৯০৫ সালের মধ্যে নাইরোবি ছিল একটি জমজমাট ব্যবসাকেন্দ্র এবং মোমবাসাকে সরিয়ে ব্রিটিশ ইস্ট আফ্রিকার রাজধানীতে পরিণত হয়।

অস্থিরতা
১৯১৫ সালে ব্রিটিশ সরকার একটি আইন পাস করে, যার মাধ্যমে কেবল শ্বেতাঙ্গদের জন্য জমির মালিকানা সংরক্ষিত রাখা হয়। এরপরই আসে উচ্চ কর ও স্বল্প মজুরি। আফ্রিকানদের বাধ্য করা হয় পরিচয়পত্র বহন করতে। ১৯২১ সালে হ্যারি থুকু ইয়ং কিকুয়ু অ্যাসোসিয়েশন প্রতিষ্ঠা করেন এবং ব্রিটিশদের বিরুদ্ধে জনগণকে সংগঠিত করতে থাকেন। ১৯২২ সালের ১৪ মার্চ তাকে গ্রেপ্তার করা হয়। তার গ্রেপ্তারের প্রতিবাদে নাইরোবিতে সাধারণ ধর্মঘট শুরু হয়, যেখানে হাজার হাজার আফ্রিকান অংশ নেন। ব্রিটিশ কর্তৃপক্ষ ৫৬ জন বিক্ষোভকারীর ওপর গুলি চালায়, যার মধ্যে ২৫ জন নিহত হন। এই গণহত্যা সারা বিশ্বকে, এমনকি ব্রিটিশদেরও, হতবাক করে। থুকুকে এক নির্জন মরুভূমির ওয়াসিসে নির্বাসিত করা হয়, তবে এটিই ছিল অস্থিরতার সূচনা, যা ক্রমেই আরও ভয়াবহ হয়ে ওঠে।

থুকু দাঙ্গা নাইরোবির জন্য এক প্রকার বিভাজনভিত্তিক নগর পরিকল্পনার সূত্রপাত করে, যার উদ্দেশ্য ছিল শহরের আফ্রিকান জনগোষ্ঠীকে নিয়ন্ত্রণে রাখা।

দ্বিতীয় বিশ্বযুদ্ধের পর এই বিরোধ আরও তীব্র আকার ধারণ করে, যার পরিণতিতে শুরু হয় মাউ মাউ বিদ্রোহ। জোমো কেনিয়াত্তা, যিনি পরে কেনিয়ার প্রেসিডেন্ট হন, একটি গ্রাম থেকে শহরে এসে কিকুয়ু সেন্ট্রাল অ্যাসোসিয়েশন-এ যোগ দেন এবং তিন বছরের মধ্যেই এর সাধারণ সম্পাদক হন। এখান থেকেই তিনি দেশটির প্রথম প্রধানমন্ত্রী ও পরে প্রথম প্রেসিডেন্ট হন।  জনগণের চাপে ব্রিটিশ সরকার ১৯৬৩ সালে কেনিয়াকে স্বাধীনতা দেয় এবং নাইরোবিকে নতুন প্রজাতন্ত্রের রাজধানী করা হয়।

নাইরোবির আশপাশের এলাকায় এখনও ব্রিটিশ বড় শিকারিদের আকর্ষণ থাকায়, বন্যপ্রাণী সংরক্ষণের জন্য ১৯৪৬ সালে ব্রিটেন নাইরোবি জাতীয় উদ্যান প্রতিষ্ঠা করে, যা ছিল পূর্ব আফ্রিকার প্রথম জাতীয় উদ্যান। ২০০৮ সাল পর্যন্ত এটি পৃথিবীর একমাত্র জাতীয় উদ্যান যা কোনো রাজধানী শহরের সীমানায় অবস্থিত।

স্বাধীনতা-পরবর্তী

স্বাধীনতার পর নাইরোবি দ্রুত সম্প্রসারিত হয় এবং এই দ্রুত বৃদ্ধি শহরের পরিকাঠামোর উপর চাপ সৃষ্টি করে। বিদ্যুৎ বিভ্রাট ও পানির সংকট নিয়মিত ঘটত, যদিও সাম্প্রতিক বছরগুলোতে উন্নত শহর পরিকল্পনার কারণে এসব সমস্যার কিছুটা সমাধান হয়েছে।

১৯৭৫ সালে নাইরোবি বিশ্ব চার্চ পরিষদের ৫ম অধিবেশনের আয়োজক শহর ছিল।

মার্কিন দূতাবাস, নাইরোবির কেন্দ্রস্থলে অবস্থিত, ১৯৯৮ সালের ৭ আগস্ট আল-কায়েদার হামলার শিকার হয়। এই বিস্ফোরণে দূতাবাসে ও আশপাশে দুই শতাধিক মানুষ নিহত এবং ৫,০০০-এর বেশি আহত হন। দূতাবাস সম্পূর্ণভাবে ধ্বংস হয় এবং আরও ৪০টি ভবন ক্ষতিগ্রস্ত হয়। একটি সাততলা ভবন ধসে পড়ে, যার নিচে কমপক্ষে ৬০ জন মারা যান।


নাইরোবির দ্রুত বিস্তৃতি সরকারকে নাইরোবি জাতীয় উদ্যানের মতো সংরক্ষিত এলাকাগুলো রক্ষার জন্য উদ্যোগ নিতে বাধ্য করে। নতুন আবাসন প্রকল্পগুলো ঐতিহ্যগতভাবে পশুদের অভিবাসন পথ হিসেবে ব্যবহৃত জমিগুলোতে প্রবেশ করছে।

২০০৭ সালের বিতর্কিত নির্বাচন-এর পর নাইরোবিতে সহিংসতা শুরু হয়। মাথারে বস্তি এলাকায় কিকুয়ু ও লুয়ো গোষ্ঠীর দলগুলোর মধ্যে সংঘর্ষে ১০০টির বেশি ঘরবাড়ি পুড়ে যায়।Jeffrey Gettleman, "বিতর্কিত ভোট কেনিয়াকে রক্তস্নানে ডুবিয়েছে", দ্য নিউ ইয়র্ক টাইমস, ৩১ ডিসেম্বর ২০০৭।

২০১৩ সালের ২১ সেপ্টেম্বর নাইরোবির ওয়েস্টল্যান্ডস এলাকায় অবস্থিত বিলাসবহুল ওয়েস্টগেট শপিং মলে একটি গণহত্যামূলক হামলা ঘটে, যেখানে অন্তত ৬৮ জন নিহত হয়। হামলার দায় স্বীকার করে সোমালিয়ার জঙ্গিগোষ্ঠী আল-শাবাব।
আরও দেখুন
 কেনিয়ার ইতিহাস

 বহিঃসংযোগ 

কেনিয়া ও নাইরোবি সম্পর্কে আরও তথ্য 
নাইরোবি - কেনিয়ার রাজধানী শহর

তথ্যসূত্র